## Zakon o plaćama u javnim službama

### NN 27/2001 (30.3.2001.), Zakon o plaćama u javnim službama

# ZASTUPNIČKI DOM HRVATSKOGA SABORA

if !supportEmptyParas endif

472

Na teme­lju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O PLAĆAMA U JAVNIM SLUŽBAMA

Proglašavam Zakon o plaćama u javnim službama, koji je donio Zastupnički
dom Hrvatskoga sabora na sjednici 14. ožujka 2001.

Broj: 01-081-01-932/2
Zagreb, 26. ožujka 2001.

Predsjednik
Republike Hrvatske
**Stjepan Mesić,** v. r.

## ZAKON

### O PLAĆAMA U JAVNIM SLUŽBAMA

I.
OSNOVNE ODREDBE

Članak 1.

Ovim se Zakonom uređuju načela za određivanje plaća služ­benika i
namještenika u javnim službama.

Čalanak 2.

Javne službe u smislu ovoga Zakona jesu: javne ustanove i druge pravne
osobe kojima se sredstva za plaće osiguravaju u državnom proračunu, Hrvatski
zavod za mirovinsko osiguranje, Hrvatski zavod za zapošljavanje, Hrvatski zavod
za zdravstveno osiguranje i javne ustanove kojima se sredstva za plaće
osiguravaju iz sredstava Hrvatskog zavoda za zdravstveno osiguranje.

Članak 3.

Na pitanja plaća i drugih naknada na osnovi rada službenika i namještenika
u javnim službama koja nisu uređena ovim Zakonom primjenjuju se opći propisi o
radu, odnosno u skladu s njima sklopljeni kolektivni ugovori.

Kolektivne ugovore
na temelju ovoga Zakona sklapaju Vlada Republike Hrvatske (u nastavku teksta:
Vlada) i sindikati javnih službi.

II.
PLAĆE I DRUGE NAKNADE

Članak 4.

Plaću službenika i namještenika čini umnožak koeficijenta slo­­ženosti
poslova radnog mjesta na koje je službenik i na­mje­štenik raspoređen i
osnovice za izračun plaće, uvećan za 0,5% za svaku navršenu godinu radnog
staža.

Članak 5.

Polazište za utvrđivanje osnovice za izračun plaće su prijed­log
proračuna za sljedeću godinu, sporazum o politici plaća i pro­sječna mjesečna
isplaćena bruto plaća zaposlenih u Republici Hrvatskoj u prethodnoj godini, koju
utvrđuje Državni zavod za statistiku i objavljuje u »Narodnim novinama«.

Osnovica za izračun plaće utvrđuje se kolektivnim ugovorom.

Ako se osnovica za izračun plaće ne utvrdi do donošenja dr­ža­vnog
proračuna, osnovicu utvrđuje Vlada.

Članak 6.

Ovisno o stručnoj spremi, radna mjesta službenika i namje­šte­nika
utvrđuju se kao:

– radna mjesta I.
vrste                     za koja je opći uvjet visoka
                                                            stručna sprema,

– radna mjesta II.
vrste                   za koja je opći uvjet viša
                                                            stručna sprema,

– radna mjesta III
vrste                   za koja je opći uvjet srednja
                                                            stručna sprema i

– radna mjesta IV.
vrste                  za koja je opći uvjet niža
                                                            stručna sprema ili osnovna
škola.

Nazivi pojedinih radnih mjesta i stručni uvjeti za raspored na ta radna
mjesta utvrđuju se posebnim zakonom i uredbom Vlade.

Iznimno od odredbe stavka 1. ovoga članka za pojedina radna mjesta
službenika i namještenika u kulturi za koja nije posebnim propisom kao opći
uvjet utvrđen potreban stupanj stručne spreme, uredbom Vlade utvrđuje se naziv
radnog mjesta, opći i stručni uvjeti za raspored na ta mjesta kao i pripadajući
koeficijent.

Za određivanje naziva radnih mjesta i stručnih uvjeta za raspored na ta
radna mjesta u Hrvatskom zavodu za mirovinsko osiguranje, Hrvatskom zavodu za
zapošljavanje i Hrvatskom zavodu za zdravstveno osiguranje primjenjuju se
propisi kojima se ta pitanja uređuju za državne službenike.

Članak 7.

Vrijednosti koeficijenata radnih mjesta utvrđuje uredbom Vla­da.

Prijedlog uredbe iz stavka 1. ovoga članka dostavlja se na prethodno
mišljenje:

– Ministarstvu financija,

– ministarstvu nadležnom za pojedinu javnu službu i

– sindikatu.

Nadležna ministarstva iz
stavka 2. ovoga članka i sindikat dužni su dostaviti svoje mišljenje u roku od
15 dana. Ako pojedino ministarstvo ili sindikat ne dostave mišljenje u tom
roku, smatra se da je dano pozitivno mišljenje.

Za utvrđivanje vrijednosti
koeficijenata radnih mjesta utvr­đu­ju se rasponi koeficijenata u kojima se
mogu kretati vrijednosti koeficijenata poslova radnih mjesta u pojedinim
vrstama i to za:

– radna mjesta I.
vrste         od
1,05 do 3,50

- radna mjesta II.
vrste        od 0,90 do 1,20

- radna mjesta
III. vrste       od 0,65 do 1,10

- radna mjesta IV.
vrste      od 0,50 do 0,75.

Za utvrđivanje vrijednosti
koeficijenata radnih mjesta Hrvat­skog zavoda za mirovinsko osiguranje,
Hrvatskog zavoda za za­pošljavanje i Hrvatskog zavoda za zdravstveno osiguranje
primje­njuju se propisi kojima se ta pitanja uređuju za državne službenike.

Članak 8.

Za natprosječne rezultate u radu službenici i namještenici mo­gu svake
godine ostvariti dodatak za uspješnost na radu koji može iznositi najviše tri
plaće službenika, odnosno namještenika koji ost­varuje dodatak i ne može se
ostvarivati kao stalni dodatak uz plaću.

Kriterij utvrđivanja natprosječnih rezultata rada i način isplate
dodatka za uspješnost na radu uređuje Vlada uredbom.

Masu sredstava za dodatke za uspješnost u radu u pojedinim javnim
službama utvrđuje Vlada sukladno proračunskim osiguranim sredstvima.

Članak 9.

Kolektivnim ugovorom utvrđuju se poslovi s posebnim uvje­tima rada te pravo
na posebne dodatke za službenike i namje­šte­ni­ke koji rade na tim poslovima.

Dodaci za poslove s posebnim uvjetima rada ulaze u plaću.

III.
NADZOR NAD PROVEDBOM ZAKONA

Članak 10.

Upravni nadzor nad provedbom ovoga Zakona provode ministarstva nadležna
za pojedinu javnu službu i ministarstvo financija.

IV.
PRIJELAZNE I ZAVRŠNE ODREDBE

Članak 11.

Vlada će uredbu iz članka 7. stavka 1. ovoga Zakona donijeti u roku od
30 dana od dana njegova stupanja na snagu, a uredbu iz članka 8. ovoga Zakona
najkasnije do 30. lipnja 2001.

Do utvrđivanja osnovice na način određen u članku 5. ovoga Za­­kona
Vlada će privremeno, u roku od 30 dana od donošenja ured­be iz članka 7. stavka
1. ovoga Zakona, odrediti osnovicu za iz­račun plaće.

Nadležna tijela javnih službi uskladit će pravilnike o unutarnjem redu
javnih službi u roku od 60 dana nakon donošenja ured­be Vlade iz članka 7.
stavka 1. ovoga Zakona.

Članak 12.

Službenici i namještenici zatečeni na radu u javnim službama na dan
stupanja na snagu ovoga Zakona, nastavljaju s radom na svojim dosadašnjim
radnim mjestima i zadržavaju plaće prema pro­pisima koji su bili na snazi do
stupanja na snagu ovoga Zakona, do rasporeda na radna mjesta i utvrđivanja
plaća prema pravil­niku o unutarnjem redu i propisima o plaćama sukladno
odredbama ovoga Zakona.

Članak 13.

Postupci u predmetima iz radnih odnosa koji se odnose na plaće
službenika i namještenika, koji ne budu dovršeni do stupanja na snagu ovoga
Zakona, nastavit će se i dovršiti prema propisima koji su bili na snazi do stupanja
na snagu ovoga Zakona.

Članak 14.

Danom stupanja na snagu ovoga
Zakona Vlada i sindikati javnih službi započet će pregovore o usklađivanju
granskih kolektivnih ugovora s odredbama ovoga Zakona.

Članak 15.

Danom stupanja na snagu
uredbe iz članka 7. stavka 1. ovoga Zakona, prestaju važiti: Uredba o povećanju
koeficijenta platnog ra­zreda i položajnim dodacima određenih službenika u
javnim službama (»Narodne novine«, br. 90/94., 94/94. i 15/99.), Uredba o
postotnom povećanju koeficijenata za učitelje i stručne suradnike u
osnovnoškolskim ustanovama (»Narodne novine«, br. 74/00.), Uredba o postotnom
povećanju koeficijenata platnih razreda nastavnicima i stručnim suradnicima u
srednjim školama i uče­nič­kim domovima (»Narodne novine«, br. 115/00.), Uredba
o utvr­đivanju položaja i zvanja službenika i poslova radnih mjesta na­mje­štenika
u ustanovama kulture i razvrstavanju službenika i na­mještenika tih ustanova u
platne razrede (»Narodne novine«, br. 32/95., 44/95., 48/96. i 100/98.), Uredba
o utvrđivanju položaja zvanja službenika i radnih mjesta namještenika u
osnovnim i sred­njim školama i učeničkim domovima i o razvrstavanju službenika
i namještenika tih ustanova u platne razrede (»Narodne novine«, br. 86/95.).

Članak 16.

Danom stupanja na snagu ovoga
Zakona prestaje važiti Za­kon o plaćama službenika i namještenika u javnim
službama (»Na­rodne novine«, br. 74/94.).

Članak 17.

Ovaj Zakon stupa na snagu
danom objave u »Narodnim novinama«.

Klasa: 120-02/01-01/03
Zagreb, 14. ožujka 2001.

ZASTUPNIČKI DOM HRVATSKOGA SABORA

Predsjednik
Zastupničkog doma Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 27/2001-472